Summary: Xulio Vicente, voceiro da plataforma de afectados polas preferentes do Baixo Miño, advirte de que os aforradores seguirán mobilizándose ata que lles devolvan os aforros e acusa o presidente da Deputación de Pontevedra de intentar "desviar a atención" cos ataques á súa figura.

Xulio Vicente é o voceiro da plataforma de afectados polas preferentes do Baixo Miño, unha das zonas onde o corralito destes produtos atrapou máis aforradores. Cabeza visible en moitas mobilizacións, o presidente da Deputación de Pontevedra, Rafael Louzán, acusonou de ser un "provocador nato" e aludiu á súa condición de sindicalista da CIG para atacalo. "Se se compromete a devolverlle os aforros a todos os galegos, eu marcho para a casa e apártome", responde este portavoz, que cre que as declaracións do presidente provincial do PP contra a súa figura son "de carácter fascista" e "para desviar a atención". Que tipo de mobilizacións e protestas levarán a cabo nos vindeiros días? Seguiremos na mesma liña. Pechados en concellos, pedindo o apoio dos responsables políticos máis achegados e acudindo a todos os actos públicos que poidamos e onde se nos poida ver. Iso é o que nos queda, ademais de apoiar concentracións como a que se vai celebrar en Vigo a nivel de toda Galicia. "A maioría dos alcaldes do PP en Pontevedra sofren presións para que non nos apoien" Reciben o apoio público de cargos públicos, incluídos varios alcaldes do PP, pero a solución non dá chegado... A nós a razón estánnola dando desde o primeiro día, pero o que queremos é que nos busquen unha solución e non que nos rouben. Dalgúns cargos políticos recibimos certo apoio, pero doutros recibimos obscenidades e barbaridades... Supoño que ben sabe vostede de quen lle estou falando. Ese señor anda un pouco perdido. Todo o mundo di que hai que buscar unha solución, pero a solución non aparece. Sabemos que a maior parte dos alcaldes e cargos do PP na provincia de Pontevedra están presionados. Presionados desde onde? Desde Madrid? Ou desde Pontevedra. Cada vez que hai un acto de protesta nun pleno ou nun concello, o señor Rafael Louzán convoca unha xuntanza cos alcaldes do PP da provincia. "Louzán precisa un cabeza de turco e desviar a atención; como non ten argumentos, fai declaracións de carácter fascista" Por que cre que o presidente da Deputación carga contra vostede incluso acusándoo de "provocador nato"? Necesita un cabeza de turco e desviar a atención. Como non hai argumentos, fai declaracións de carácter fascista. As cousas que di o señor Louzán son o mesmo que se eu o tratase de insultalo a el chamándolle político. É unha auténtica aberración. Quen enganou as señoras maiores e as familias foi o PP en campaña electoral e hai membros do PP que o recoñecen e que asumen que prometeron cousas que agora non se cumpren. Louzán di que vostede está nas protestas por interese e para sacar réditos políticos. Se Louzán se compromete a devolverlle os aforros a todos os galegos, eu marcho para a casa e apártome. Eu non quero sacar rédito ningún disto. Son unha persoa máis que se mobiliza, que ten aforros da súa familia atrados. Houbo moitísimos afectados, sobre todo na zona do Baixo Miño, que me pediron que eu os apoiase en moitas mobilizacións. Chámanme e eu vou, como o farían outros. Pero Louzán inténtao descalificar aludindo á súa condición de sindicalista... Iso en democracia é bárbaro, sobre todo cando vén dunha persoa como esta, co cargo que ten. É tremendo que se permita o luxo de falar así. É fascismo puro. Eu o único que lle chamo a quen me engana e a quen me rouba é senvergonza e ladrón. Iso para min non é un insulto, senón a realidade. O que non vou facer é aplaudir coas orellas se me están roubando. Roubáronme a min, á miña familia e a milleiros de galegos. "Se non nos apoian máis alcaldes ou cargos públicos e polas presións que reciben; só hai que ver como agachan a cabeza algúns" Cre que hai cargos públicos e alcaldes do PP que non os apoian polas presións que reciben do partido? Estou seguro de que si. Só hai que ver o silencio dalgúns concelleiros cando acudimos a algún pleno e como agachan a cabeza. Insisto, cando hai algún cargo do PP que nos apoia ou insinúa algún tipo de achegamento a nós, Louzán convoca os alcades en Pontevedra para o día seguinte. Debe ter medo a que alguén lle saia do seu grupo. Cre que esta situación, sobre todo nos concellos máis afectados, está a aumentar a desafección política ou diminuíndo o apoio ao PP? Non o sei. Supoño que si porque hai moitísimos cidadáns que votaron o PP que se senten enganados. Insisto en que eu non teño nada contra o PP e así llelo dixemos a moitos alcaldes e ao propio Louzán. Se mañá nos devolven os aforros, saímos á rúa e aplaudimos a pesar do dano que nos fixeron porque o que estamos a facer tamén nos xera moitas complicacións en familias e problemas. Ninguén pode pensar que nos mobilizamos e protestamos porque nos agrada ou porque non temos outra cousa que facer. No Rosal ou en Tui hai persoas de 70 e máis de 80 anos e que están todo o día mobilizándose. Pode alguén pensar que a posición desta xente é cómoda? E logo chega algún cargo público e nos di a berros que nin nos apoia nin nos apoiará nunca. É lamentable. "Non creo na Xustiza; o fiscal xeral de Galicia tiña unha solución rápida por vía xudicial pero rexeitáronlla" Seguen a ter esperanza na arbitraxe? E que é a única que temos. Se en Madrid aproban o roubo e non fan nada máis para intentar que nos devolvan os aforros, a única vía que temos aberta é a arbitraxe. Agora ben, sabemos que se non a aumentan, non imos chegar a ningures. Se, como din, se aumenta o prazo ata xuño a un ritmo de 40 arbitraxes ao día, os números non saen. Que facemos cos 60.000 que quedan sen solución? Hai avogados que gañaron preitos de preferentes que recomendan a vía xudicial como a máis axeitada. Pero tamén hai sentenzas contra. Pensemos nun afectado que hai no Rosal que ten 87 anos. Se isto se xudicializa, hai recursos e se botan seis ou sete anos agardando, este home posiblemente non cobre nunca. De todos os xeitos, o PP aprobou en concellos, deputacións ou o Parlamento a busca dunha solución política, pero a solución que nos dá é roubarnos. Se temos a razón e a solución é política que nola dean, ou senón que deixen traballar ao fiscal xeral de Galicia porque el si que tiña unha solución rápida por vía xudicial. Por iso non creo na Xustiza. Se o fiscal busca unha solución e a rexeitan eu non me fío. Ir á vía xudicial é un custo para todos, incluso para as arcas do Estado. Se nos queren devolver os aforros, que nolos devolvan xa dunha maneira digna e que non nos martiricen máis. Canto tempo cre que se pode aguantar este ritmo de mobilizacións entre os aforradores? É certo que a xente está cansa, pero tamén o estabamos hai catro ou cinco meses. Seguiremos loitando ata que consigamos recuperar os aforros.


Summary: O xuízo político aberto contra o presidente do Paraguai, Fernando Lugo, alentado polos grandes terratenentes culminou cunha destitución que o propio mandatario cualificou como "un golpe de Estado exprés". Mais neste caso o golpe viría amparado pola Constitución do país, que contempla a posibilidade non só do xuízo político, senón tamén da destitución por mala xestión

Co pretexto de que o presidente do Paraguai, Fernando Lugo, tería sido neglixente na resolución de conflitos agrarios, o parlamento do país, controlado polos partidos da dereita, abriu un procedemento que culminou coa destitución do mandatario para colocar no seu lugar a Federico Franco. A Constitución paraguaia habilita a posibilidade dun xuízo político ao presidente do país, para alén da posibilidade de destituílo por mala xestión. Así as cousas, de contar cos votos suficientes, o Parlamento ten potestade para perpetrar un 'golpe de estado' que, neste caso, viría amparado pola propia Carta Magna. Porén, varios países da contorna --Arxentina, Venezuela, Bolivia e a República Dominicana-- anunciaron xa que non recoñecerán o novo xefe de Estado, e cualificaron o proceder da dereita, aliada cos grandes terratenentes, como "un golpe á democracia". O propio Lugo manifestou tamén o seu descontento co proceder do Congreso. Deixando clara a súa inconformidade co apresurado proceso "no que transgrediron todos os principios da defensa de maneira covarde e aleivosa", interpretou o seu afastamento do poder pola forza como "un golpe de Estado exprés".O poder dos terratenentes bota embaixo o presidenteAs palabras de Lugo ao redor da situación que vive Paraguai foron partilladas por líderes políticos do país, que entenden que a falta de violencia explícita nas medidas emprendidas para afastar o presidente do poder son mera maquillaxe coa que dar unha apariencia constitucional a unha toma de poder que foi, a todos os efectos, pola forza. O conflito que finalmente lle arrincou o bastón de mando das mans a Lugo xestouse hai, polo menos, tres anos. O rexeitamento do presidente a reprimir os movementos do campesiñado que se enfronta cos grandes propietarios das terras valeulle o descontento destes últimos até o punto de que este golpe con coreografía legal foi alentado, entre outros poderes, polos propios terratenentes. Co ollar posto nas eleccións de abril de 2013, a oligarquía, a Igrexa e os medios de comunicación traballaron pola destitución do ex-bispo, eleito en 2008 e cuxo principal alicerce social era o 40% da poboación que vive no campo. O 30% destas persoas vive por baixo da liña da pobreza. Lugo gañou con contundencia as eleccións o 20 de abril de 2008, após 61 anos de poder executado pola dereita de man do Partido Colorado. Rachar coas estruturas que mantiñan o Paraguai entre os países co reparto da riqueza máis desigual do Mundo foi a ousadía que cometeu o ex-bispo, que emprendeu un proxecto político apoiado polo pobo e rexeitado por un Congreso onde a maioría a tiña a oposición. A reforma agraria que tiña na cabeza quedou finalmente aí, na súa cabeza, pois a necesidade dunha nova distribución da propiedade da terra bateu de fronte co rexeitamento do 2% das empresas do agro que controlan este ben nunha nación eminentemente agrogandeira, onde o 80% da superficie cultivábel son latifundios. Diante deste panorama, cabe lembrar que o detonante para o xuízo foi o conflito da sexta, que deixou 17 mortos, once del@s campesiñ@s, no enfrontamento polo desaloxo dunha finca propiedade dun ex senador do Partido Colorado. Lugo ordenou a creación dunha comisión investigadora, e tal proceder foi interpretado como neglixente no Parlamento paraguaio.


Summary: O líder d@s socialistas galeg@s é un dos baróns territoriais elixidos polo novo secretario xeral, Pedro Sánchez, que tamén inclúe na Executiva a Carme Chacón e persoas de confianza de Susana Díaz pero non pode evitar as críticas de Madina e Tapias

José Ramón Gómez Besteiro reforza o seu liderado no PSOE galego logo de ser escollido para ser un dos denominados baróns territoriais que terá posto na Executiva, na que será o representante galego, recibindo así o premio ao seu subterráneo apoio a Pedro Sánchez, vencedor nas primarias e que nesta fin de semana será proclamado secretario xeral do PSOE en Congreso. Entra Besteiro na dirección de Sánchez, que comezou a súa era sen poder fuxir das divisións que dominan ao seu partido nos últimos anos e que son unha das moitas razóns da súa fonda crise. Ningún dos que foron os seus rivais nas primarias, Eduardo Madina e Sánchez Tapias, considera que a dirección elixida polo novo líder sexa "inclusiva" e xa criticaron a súa composición, na que dominan as persoas de confianza de Susana Díaz, a presidenta de Andalucía. Tamén ocupa un lugar destacado Carme Chacón, ex-ministra con Zapatero e eterna postulada á ser a candidata nas eleccións. Municipais Ademais, algunha federación como a asturiana -das poucas con responsabilidade de goberno- amosaron o seu enfado con Sánchez, que tivo que buscar unha solución a esa e outras frontes namentras en Galiza, a oposición que representa o pachismo -e algún caso illado como o do deputado Francisco Caamaño- xa saben oficialmente que Besteiro conta co aval de Ferraz, o que de seguro terá repercusión no inmimente proceso de formación de candidaturas municipais.


Summary: O Lugo quere aproveitarse da crise do Zaragoza no último partido de 2020 na Segunda

O Celta non para neste atípico Nadal ateigado de partidos. Apenas tres días despois de superar a primeira rolda da Copa do Rei ante a Unión Deportiva Llanera cun solvente 0-5, os do Chacho Coudet reciben en Balaídos o Deportivo... Alavés. A escuadra celeste aspira a prolongar a súa magnífica xeira de resultados, que a levou a sumar 11 goles a favor e nin un só en contra nos últimos tres partidos que disputou ante un galeguizado Alavés que é, despois de Celta e Huesca, o conxunto da máxima categoría con máis xogadores do país nas súas filas. Será, polo tanto, un partido especial para dous ex celestes como Joselu e Jota, mais tamén para unha das últimas 'bestas negras' do Celta e antigo ídolo na Coruña, o dianteiro de Monelos Lúcas Pérez. Unha das principais novidades no cadro celeste podería ser a presenza do díscolo pero xenial estremo turco Emre Mor. A lesión de Santi Mina no último encontro ligueiro, xunto coa escaseza de homes de ataque no cadro de xogadores, ábrelle as portas da titularidade a un Emre que estivo sensacional ante o Llanera, onde anotou un gol maxestoso que proba sobradamente do que é capaz cando quere. Mais se alguén pode meter en cintura o internacional é Coudet, quen como xogador tiña unha actitude non moi diferente á de Emre Mor. Obxectivo: 'play-off' Pola súa banda, o Clube Deportivo Lugo ten no día de hoxe (21 horas) unha oportunidade de ouro para pescar en río revolto e volver de Zaragoza cos tres puntos, porque o histórico conxunto maño permanece instalado nunha crise a todos os niveis, que ameaza mesmo coa viabilidade do clube. No caso de conseguir os tres puntos os albivermellos poderían reengarcharse ao tren do 'play-off' de ascenso a primeira división, máis na filosofía de Mehdi Nafti non encaixa vender a pel do oso antes de cazalo. O preparador franco-tunecino considera que, a pesar do penúltimo posto que ocupa na clasificación, é un equipo "serio, ordenado, con boas transicións e que chega coa motivación extra de ter un novo adestrador, Juan Ignacio Martínez". Por todo iso renega de teóricos favoritismos e esixirá "o máximo grao de concentración" para evitar pasados tropezos como o acontecido ante o fechacancelas Alcorcón. Os rivais dos equipos galegos na Copa do Rei A Federación Española levou a cabo na xornada de onte o sorteo da segunda rolda da Copa do Rei, que deparou sorte dispar para os equipos galegos. Así, o Celta visitará o campo do Ibiza, o Lugo o do Girona e Dépor e Pontevedra recibirán Cádiz e Alavés, respectivamente.


Summary: O actual presidente do Brasil, Jair Bolsonaro do Partido Liberal (PL) recibiría 31% dos sufraxios

O ex presidente do Brasil é candidato ás eleccións xerais que terán lugar este domingo, Luiz Inácio Lula da Silva, amplía a súa considerábel vantaxe e achégase a unha posíbel maioría absoluta. Así o indica a última enquisa do Instituto de Inteligência em Pesquisa e Consultoria Estratégica (IPEC) que lle outorga ao candidato do Partido dos Trabalhadores (PT) 48% dos apoios, dato que, de se confirmar, suporía unha vitoria do líder do PT xa en primeira volta. As eleccións no Brasil marcan o bicentenario da independencia Este supón máis un aumento do apoio a Lula nas enquisas do IPEC que veñen mostrando desde hai varios meses un incremento na intención de voto ao que fora presidente do país suramericano de 2003 a 2010. Pola súa parte, o actual presidente do Brasil, Jair Bolsonaro do Partido Liberal (PL) recibiría 31% dos sufraxios segundo a sondaxe. O apoio a Bolsonaro vénse mantendo estábel nos últimos meses de acordo coas enquisas do IPEC, mais sempre a unha considerábel distancia de Lula da Silva. Para un hipotético terceiro lugar mais sen opcións reais de chegar ao poder, batallan o candidato do Partido Democrático Trabalhista (PDT), Ciro Gomes, que obtería 6% dos votos e a candidata Simone Tebet do Movimento Democrático Brasileiro (MDB) con 5% dos sufraxios. Arrinca a campaña electoral no Brasil: Lula avantaxa Bolsonaro nas enquisas O propio IPEC indicou, a través dun comunicado, que a marxe de erro dos seus inquéritos é de dous puntos porcentuais e que, nas últimas enquisas, acertan en 95% dos prognósticos. "Acabaremos coa fame a violencia no Brasil" Durante un acto de campaña na cidade de São Paulo, Lula da Silva asegurou que após gañar as eleccións erradicará "a fame e a violencia no Brasil". Ademais, indicou que "traballaremos con moita seriedade para o que o Brasil sexa respectado como xa o foi durante o meu Goberno".


Este xoves, 19 de marzo, o número de casos positivos por coronavirus detectados en Galicia chegou ás 444 persoas. Esta cifra non supón que a enfermidade tornase máis virulenta nin que o ritmo de contaxio do covid-19 no país sexa necesariamente maior. Está tamén relacionada coa realización dun maior número de test, unha práctica especialmente recomendada pola Organización Mundial da Saúde para ter un maior control da epidemia pero que, como advertiu o director de Alertas e Emerxencias Sanitarias do Ministerio de Sanidade, Fernando Simón, cómpre ter en conta que tende a disparar as cifras globais.A realización dun maior número de test incrementará as cifras de positivos coñecidos, pero tamén permitirá mellorar o seguimento e control da pandemiaCo exemplo de países como Corea do Sur como referencia, unha das vías para a realización de test rápidos é o mecanismo que permite realizalo achegándose nun vehículo a un punto indicado pola autoridade sanitaria e, sen baixar del, realizar a proba. Esta práctica está xa en marcha en Galicia e a comezos da vindeira semana, o Servizo Galego de Saúde prevé tela implantada en todas as áreas sanitarias. Sempre, subliñan dende o Sergas, única e exclusivamente con tida indicada polo persoal facultativo.As áreas de Vigo, Ourense e Lugo teñen xa en marcha este sistema, Sanidade prevé activala na Coruña e Pontevedra este venres, día 20, e o luns 23 en Santiago e Ferrol. "Os pacientes realizan a proba do coronavirus sen baixar do vehículo" pero, reitera o Sergas, isto só sucede se "o facultativo prescribe a realización deste test". Non é posible daquela, evidencian, que calquera persoa se achegue a un hospital por iniciativa propia e sen mediación médica para facer a proba.Este sistema, xa empregado noutros países, precisa unha menor cantidade de equipos de protección para a recollida de mostras, da que se encarga persoal de enfermaría e TCAEEste sistema, coordinado dende os equipos de Medicina Preventiva de cada área, "permite axilizar tempos" pero tamén economizar os equipos de protección do persoal sanitario. Non en van, especifican, mentres que as probas a domicilio requiren dun equipo completo por visita, neste caso "os profesionais van utilizar un só equipo por quenda, sen necesidade de cambiarse con cada paciente. Estas probas dende o coche, especifican dende o hospital de Ourense, "complementan o traballo dos equipos de recollida a domicilio de mostras" para persoas que vivan en puntos afastados, teñan dificultades de mobilidade ou "a súa saúde así o aconselle".As responsables de realizar esta recollida de mostras dende o coche, explican tamén dende o CHUO, "están formados por unha enfermeira e unha técnica de coidados auxiliares de enfermaría". Estas profesionais tamén acoden aos domicilios a recoller as mostras.Evitar o colapso do sistema sanitarioCoñecer a magnitude real da epidemia do covid-19, pero tamén identificar os casos de infeccións con síntomas leves, é unha medida recomendada pola Organización Mundial da Saúde non só para frear a expansión do virus, senón tamén para tentar evitar o colapso do sistema sanitario. Así, a realización de test rápidos permite ordenar o illamento de persoas con sintomatoloxía escasa e evitar que contaxie persoas máis vulnerables que, de contraeren a enfermidade, terían máis posibilidade de teren que ser hospitalizadas.Segundo os datos fornecidos polo Sergas este xoves, 19 de marzo, dos 444 positivos activos que actualmente se rexistran no país, ata 330 persoas reciben atención domiciliaria, 99 están hospitalizadas en unidades ordinarias e 15, en unidades de coidados intensivos (UCI). Previsiblemente, a realización extensiva de test rápidos incrementará as cifras das persoas que son illadas na casa para pasar a enfermidade.


Summary: Os positivos detectados en toda Galicia son xa 1.170 e as persoas falecidas chegan ás 19. As recuperacións son tamén 19 e están en illamento domiciliario un total de 854 persoas.

A realización dun maior número de probas do coronavirus en Galicia reflíctese un día máis no total de positivos da doenza detectados no país. Os datos actualizados pola Dirección Xeral de Sáude Pública pouco antes do mediodía deste 23 de marzo reflicten un total de 1.170 positivos activos en Galicia e por primeira vez, os casos hospitalizado superan os 300. Non obstante, a maior parte de persoas infectadas continúan recibindo tratamento a domicilio nunha xornada na que tamén destaca a saída da UCI do primeiro caso detectado en Galicia a comezos de mes.Os positivos detectados en toda Galicia son xa 1.170 e as persoas falecidas chegan ás 19A información divulgada polo Sergas reflicte un incremento de 285 casos detectados no conxunto do país a respecto da xornada do domingo. É un 32% máis, un aumento dez puntos superior ao da xornada previa que incide na liña da maior detección por mor do maior número de probas. Sanidade confirma tamén cinco falecementos máis dende o anterior balance oficial, ata 19 persoas.As persoas ingresadas na UCI son 13 máis que o domingo e chegan ás 46No que atinxe á presión asistencial da epidemia en Galicia, algo máis de sete de cada dez positivos detectados reciben atención domiciliaria, ata 854 persoas. Non obstante, este luns si destaca o incremento das persoas infectadas polo virus que precisan atención en unidades de coidados intensivos (UCI), que xa son 46 -trece máis que no día previo, isto é, un aumento de case o 40%. Galicia dispón de 274 prazas neste tipo de unidades.Mentres, o incremento da presión nas unidades hospitalarias convencionais é menor. Este luns son un total as 270 persoas ingresadas nestas unidades, un avance de algo menos dun 20%. Por áreas sanitarias, a que concentra un maior número de casos segue a ser a da Coruña, con ata 298, seguida moi de preto pola de Vigo, con 278. En Santiago os positivos detectados chegan aos 189 e en Pontevedra, aos 164. En Ourense os casos confirmados de coronavirus sitúanse neste balance en 142, en Lugo son 62 e en Ferrol, en 37. Foi na área lucense onde se rexistrou o último falecido ata o momento, un home de 81 anos que estaba ingresado no hospital Lucus Augusti.Sae da UCI o primeiro diagnosticado en Galicia"Está ingresado en planta e o seu prognóstico é estable", informan dende o CHUAC sobre o primeiro paciente de coronavirus en Galicia, cuxa evolución ven "unha esperanza na loita contra a pandemia"No capítulo das altas, que xa son 19 en total tivo especial peso simbólico no balance deste luns a saída da UCI do primeiro paciente diagnosticado por coronavirus en Galicia, o home de 49 anos que viaxara á Coruña para acudir a unha entrevista de traballo cuxo positivo fora confirmado o pasado 4 de marzo. En declaracións recollidas pola TVG, o xefe da unidade de coidados intensivos do CHUAC, David Freire, ratificaba que esa alta se produciu na tarde do domingo e que é, "tamén, o primeiro paciente dado de alta na UCI" de todos os ingresados por esta causa en Galicia."Despois de extubalo e despois de dúas probas nas que deu negativo, está ingresado en planta e o seu prognóstico é estable", relata o doutor Freire. O persoal do CHUAC "celebramos esta noticia" porque, asegura, supón un "avance" no caso deste paciente en concreto, pero tamén unha "esperanza na loita contra a pandemia".O Sergas reitera que a cidadanía empregue o número 061 só para emerxencias ou casos graves e aconsella utilizar o número gratuíto do 900 400 116 para consultar dúbidas ou síntomas leves de coronavirus. Ademais, Sanidade ten activo un sitio web na que se pode consultar información dirixida á poboación, aos profesionais sanitarios e a outros colectivos e realizar un autotest con orientacións sobre os síntomas da doenza.


Summary: O Madrid deixoulle facer ben pouco en ataque a un Celta que apenas inquedou a área rival e que segue sen puntuar fóra da casa.

Paco Herrera xa avisara antes do partido: O Celta faría o que o R. Madrid lle deixara facer. O R. Madrid deixoulle facer ben pouco en ataque, o Celta apenas inquedou a área rival. Só tres disparos a porta en 90 minutos, dous deles cando o partido agonizaba. O R. Madrid encarrilou o choque cunha vaselina de Higuaín desde a esquerda que superou por arriba a Sergio, titular pola gastroenterite de Javi Varas. Cristiano Ronaldo sentenciou a contenda ó transformar un penalti inexistente de Cabral a Ozil. Herrera advertiuno: O Celta faría o que o Madrid lle deixara facer e o Madrid deixoulle facer ben pouco Optou a adestrador do Celta por blindar o centro do campo coa presenza de Bustos en detrimento dun home de ataque. Pola súa banda, Mourinho, ante as baixas en defensa, ubicou a Essien no lateral esquerdo, a Sergio Ramos no dereito e a Varane de central xunto a Pepe. Ademais, xuntou a Xabi Alonso, Modric, Kaká e Ozil no centro do campo. O R. Madrid comezou mandando no xogo, aglutinando toda a posesión e xogando no campo contrario. O balón non lle duraba os xogadores célticos, incapaces de pasar do centro do campo. Ós tres minutos Kaká dispuxo da primeira ocasión, un disparo alto. Sergio Ramos rematou fora de cabeza pouco despois. Nunha acción sen perigo aparente desde a esquerda, Higuaín puxo o primeiro gol ós dez minutos. Un centro chut coa zurda superou por arriba a Sergio e se colou pola escadra do pau longo. Nunca saberemos se era iso o que pretendía facer. O conxunto branco seguía dominando a pracer, pero non creaba demasiado perigo sobre a meta céltica. Aínda así, Ramos e, sobre todo, Cristiano Ronado gozaron de sendas ocasións. O Celta, que ata entón apenas vira o coiro, conseguiu polo menos achegarse á área rival. Un remate de cabeza de Cabral e un disparo lonxano de Iago Aspas que sacou Casillas foron o máis perigoso do Celta en toda a primeira metade. Co paso dos minutos, o Celta foi acaparando máis posesión. Krohn-Delhi víñase ó centro para asociarse e Augusto Fernández ofrecía desmarques pola dereita. Entre tanto, Cristiano Ronaldo disparou ó lateral da rede primeiro e despois pediu un penalti por man na área de Roberto Lago, unha man inexistente. O Celta seguiu acaparando o balón no inicio da segunda metade, pero seguía sen chegar á meta rival. Paco Herrera foi valente e introduciu a un dianteiro, Mario Bermejo, por un mediocentro como Bustos. Pouco despois, o adestrador catalán meteu a surcoreano Park por Iago Aspas, o máis activo en ataque, nun troco moi discutible. O Real Madrid seguía cómodo a pesares de non ter o balón. Sergio Ramos, Cristiano Ronaldo por dúas veces e Varane puideron facer o segundo. No minuto 65 de partido, o colexiado Clos Gómez sinalou penalti nunha caída de Ozil con Cabral. O arxentino apenas toca ó alemán e, desde logo, non é o causante da súa caída. Cristiano Ronaldo puxo o segundo e sentenciou a contenda. A partir do gol de Ronaldo, o Celta deixou de crer, malia mellorar nos últimos minutos A partir do gol, o Celta deixou de crer. O R. Madrid coleccionaba chegadas mentres os trocos de Herrera non surtían efecto. O último foi introducir a De Lucas por Augusto na banda dereita. O equipo mellorou nos últimos minutos, pero os brancos puideron facer máis goles. Precisamente De Lucas disparou por segunda vez a porta no minuto 82. Casillas sacouna, como tamén sacou máis tarde un cabezazo de Park, inédito ata ese intre, tras un bo centro de Hugo Mallo. O colexiado anulou correctamente no desconto un gol de Benzema por fora de xogo. Ó final fixéronse notar os seguidores célticos nas gradas do Bernabéu facendo soar a Rianxeira. A expedición celeste voltará a Vigo cun sabor amargo, sabedores de que non fixeron todo o que poderían facer, pero sen ter que lamentar unha derrota contundente e coa incógnita do que pasaría se o colexiado non sinala o penalti do segundo gol merengue. Segue sen puntuar fóra de casa e permanece con nove puntos á espera dos demais partidos da xornada. O tramo complicado do calendario pasa factura. Próxima parada: derbi contra o Deportivo en Balaídos.


Summary: Son obras históricas, determinantes, e porén máis coñecidas polos títulos ca polas súas imaxes. Porque o cinema do Equipo Lupa, pioneiro en Galiza, apenas se viu en público dende o seu rexistro na década dos 70. O festival Curtocircuíto de Compostela proxectará cinco das súas pezas en homenaxe "ao primeiro grupo que, de xeito continuado, emprendeu un proxecto organizado destinado á produción cinematográfica en Galiza e en galego".

O derrubamento do edificio Castromil, na praza compostelá de Galiza en 1975, é unha das gravacións máis valiosas dos Lupa. Canda ela, Curtocircuíto pasará as etnográficas A rapa das bestas (1972) -filmada en Candaoso (Viveiro)-, O Corpiño (1973) e Peliqueiros (1973), e tamén a súa única ficción, Holocausto (1972) e na que un mozo Roberto Vidal Bolaño aparece como actor. "Interesábanos a temática etnográfica, eramos conscientes da urxencia de recoller certas manifestacións que non tardarían moito en evoluír cara a espectáculos para turistas ou cidadáns galegos transculturados", explica o dramaturgo, académico e cabeza dos Lupa Euloxio R. Ruibal (Ordes, 1945) en declaración recollidas pola organización do festival. Canda Ruibal emabarcáronse no proxecto Lupa o mencionado Vidal Bolaño, o despois xornalista Xosé Ramón Pousa, Félix Casado, Ana Antón, Clemente Crespo, Lucrecia Carril ou Miguel Pérez Romero. A súa experiencia, e a doutras agrupacións como Imaxe -liderada por Carlos L. Piñeiro- ou Enroba, explorou un territorio incógnito, levou ás cámaras ao exterior para testemuñar un tempo chave do país e, dalgún xeito, sentou precedentes para a historia contemporánea do cinema galego. Para esta homenaxe a Ruibal e o Equipo Lupa, o festival Curtocircuíto, que decorrerá do 28 de setembro ao 6 de outubro, colabora co Cineclube de Compostela.


Summary: Sucédense as reaccións perante as graves declaracións do ex-deputado do PPdeG, José Manuel Castelao Bragaña, en que afirmou que "as leis son como as mulleres, están para ser violadas". Tanto BNG como PSOE coinciden en exixir que a fiscalía actúe considerando que as palabras de Castelao Bragaña fan "apoloxía do terrorismo machista" e piden que Feijóo se posicione. O Partido Popular limitouse a aplaudir a demisión como presidente do Consello xeral da cidadanía española no exterior.

"Non abonda con pedir perdón e demitir, facer apoloxía da violencia machista contra as mulleres é delito", así de tallante se manifestaba onte Ana Pontón ao se referir ao escándalo polas declaracións do ex-deputado do PPdeG, José Manuel Castelao Bragaña en que afirmaba que "as leis eran como as mulleres, estaban para seren violadas". A candidata nacionalista reaccionou onte, nun acto que decorreu en Vigo, elevando deste xeito a petición de responsabilidades contra Castelao Bragaña, horas despois de que se vise obrigado a renunciar ao cargo de presidente do Consello xeral da cidadanía española no exterior, órgano consultivo en asuntos migratorios dependente do ministerio de Emprego. Piden que a fiscalía actúe Tamén o PSOE anunciou que porán en coñecemento da fiscalía xeral do estado as declaracións de Castelao Bragaña. O partido socialista pretende que a fiscalía abra unha investigación. O BNG, no mitin que a fronte nacionalista realiza en Cangas, vén de exixir tamén que a fiscalía "actúe xa" contra o que cualifican de "apoloxía do terrorismo machista". O PP limítase a aplaudir a demisión No Partido Popular optaron por ollaren para outro lado, tentando esquivar unha polémica destas características en plena campaña electoral. Nun dos poucos chíos asinados persoalmente por Alberto Núñez Feijóo en Twitter, o candidato asegurou que: "Lo dicho por el ex Presidente del Consejo Ciudadanía es inadmisible y ha hecho lo que debía al disculparse y dimitir". Porén, esta resposta áchase insuficiente por parte das forzas da oposición, máxime cando o propio demitido alegou "motivos persoais" á hora de fundamentar a súa saída. Neste sentido, o nacionalista Carlos Aymerich asegurou nunha entrevista publicada nun xornal galego que o BNG fica á espera de que "Feijóo e o PP" dean explicacións. Petición que o PSOE fai extensiva á ministra Fátima Bañez, xa que o nomeamento de Castelao Bragaña foi proposta súa.


Summary: De non ser polos preferentistas Abanca rexistraría perdas por riba dos 550 millóns de Euros. A entidade recibiu 36.925 millóns de euros de axudas públicas desde 2008 mais debe facer fronte antes de fins de 2015 a vencementos de débeda co Estado e ao BCE por 8.000 millóns. Sitúase á cabeza de refinanciación de créditos dubidosos, o 91,7% fronte ao 64,1% de media do sector.

A intervención por parte do Estado Portugués do Banco do Espírito Santo, a terceira entidade de crédito do País veciño e que presentaba un furado de máis de 4000 millóns de euros, certifica o que moitos economistas veñen afirmando sobre a situación de quebra do sistema financeiro europeo ou no mellor dos casos das dificultades nas que atopa, como acontece no informe de febreiro do Banco Internacional de Pagos (BIS), o regulador bancario internacional. Así segundo se recolle no referido documento do Banco Internacional de Pagos de Basilea as entidades de crédito da Eurozona precisarían en 2014 axudas públicas por un monto 767.303 millóns de Euros, dos cales 91.853 millóns corresponderíanse coas necesidades de capital da banca española. "Dos 18 millóns de Euros de beneficios arredor de 564 millóns correspóndense coas plusvalías obtidas polas quitas e o troco das participacións preferentes" A situación na que se atopa Abanca no dá pé ao optimismo a pesar dos 36.925 millóns de euros de axudas públicas recibidas desde 2008, posto que debe facer fronte antes do 31 do decembro de 2015 a vencementos de débeda co Estado e o Banco Central Europeo por un importe de preto de 28.000 millóns de débeda. Pero aínda hai máis posto que a entidade propiedade do grupo venezolano Banesco situase á cabeza do Estado en canto refinanciación de créditos dubidosos, o 91,7 % fronte o 64,1% no que se atopa a media do sector, perde cota de mercado no territorio galego de xeito acelerado e ten que facer fronte a un crédito fiscal de 2.500 millóns de euros antes de 2017. Os resultados presentados por Abanca e validados tanto polo regulador estatal como polo Banco Central Europeo nos que declaraba uns beneficios en 2013 de 18 millóns de Euros son sen dúbida algunha o mellor exemplo da delicada situación na que se atopa a entidade. Así destes 18 millóns de Euros de beneficios arredor de 564 millóns correspóndense coas plusvalías obtidas polas quitas e o troco das participacións preferentes e da débeda subordinada que a entidade realizou ao longo deste exerzizo cos milleiros de galegos e galegas que quedaran atrapadas nestes produtos complexos que tanto Caixa Galiza como Caixa Nova utilizaron para capitalizarse, co amparo do Banco de España, fundamentalmente desde 2008. "O futuro para a entidade que acolle preto do 37% dos aforros dos galegos e galegas non pode ser máis preocupante" Á vista destes dados falar de beneficios resulta de risa, posto que de non ser outra vez polos preferentistas estaríamos a falar de perdas por riba dos 550 millóns de Euros. O futuro para a entidade que acolle preto do 37% dos aforros dos galegos e galegas non pode ser máis preocupante, sumándolle como temos, un escenario estatal e europeo que deixa poucas dúbidas sobre unha repetición a curto prazo da situación vivida no 2007 e 2008. Hai que agarrarse, porque imos a comezar a transitar na crise con toda a súa intensidade e de xeito moi particular na zona euro polas dificultades que enfronta o sistema financeiro alemán con necesidades de capital de 285.365 millóns de euros ou o francés con necesidades de capital de 199.377 millóns de euros e así até a práctica totalidade dos países europeos que enfrontan un furado segundo o BIS para 2014 de 767.303 millóns de euros.


Summary: A última hora quixo Artur Mas surfear na onda independentista (Beiras dixit). Era unha onda con resaca, unha onda que traía dúas correntes simultáneas: independencia e xustiza social. Tres organizacións políticas, ERC, ICV-EUiA e CUP, ascenderon como a escuma das ondas combinando en diferentes graos eses dous ingredientes imprescindíbeis que unha gran parte da sociedade catalá pedía a berros.

Non era consciente CiU da certeza do seu lema electoral "La voluntat d'un poble". Vistos os resultados cun pouquiño de perspectiva histórica, só de dous anos, podemos ver o seguinte: no ano 2010 a maioría da sociedade catalá quixo quitar ao Tripartit do goberno, e fíxoo do único xeito posíbel naquel momento: votando a CiU. De paso mandoulle unha mensaxe clara a ERC: "En Catalunya non queremos como presidente un Virrey do reino español, queremos un presidente autónomo". No ano 2010 a maioría da sociedade catalá quixo quitar ao Tripartit do goberno, e fíxoo do único xeito posíbel naquel momento: votando a CiU CiU e La Vanguardia, valga la redundancia, equivocáronse ao pensar que aqueles votos eran seus para sempre. Cada vez as votantes son menos fieis aos partidos, e castigan sen complexos aquilo que non lles gusta. Ao longo destes dous anos Artur Mas decidiu pactar prioritariamente co PP, proclamando "vicepresidenta polos feitos" e nova virreina a Alicia Sánchez-Camacho, sorrindo os dous mentres esquilmaban as vidas da cidadanía traballadora para maior gloria de enormes empresas sanitarias, especuladores, Banco Central Europeo e Fondo Monetario Internacional. Xa sabedes: catro barras ou a rojigualda nos carteis electorais, e só o símbolo do euro nos seus cerebros. Mentres tanto a sociedade catalá fervía. Fervía contra os recortes, os desafiuzamentos, fervía mesmo contra todo o sistema económico e político (15-M), e fervía pola independencia como nunca antes se vira Mentres tanto a sociedade catalá fervía. Fervía contra os recortes, os desafiuzamentos, fervía mesmo contra todo o sistema económico e político (15-M), e fervía pola independencia como nunca antes se vira. E Esquerra, Iniciativa-EsquerraUnida e as Candidatures d'Unitat Popular andaban a escoitar e falar, cada un á súa maneira, coa sociedade efervescente das rúas e as prazas. Nestas circunstancias a Felip Puig ocorréuselle unha idea para que as catalás non poidesen ver que estaban sendo estafadas: quitarlles os ollos con balazos de goma. Mais iso tampouco foi suficiente. A última hora quixo Artur Mas surfear na onda independentista (Beiras dixit) A última hora quixo Artur Mas surfear na onda independentista (Beiras dixit). Para gañar máis poder quixo poñer o neopreno de revolucionario, mesías, mártir ("estou disposto a ir ao cárcere pola independencia", chegou a dicir). Pero a onda resultou ser moito máis grande e difícil do que el pensaba. Esta onda non estaba feita para oportunistas. Era unha onda con resaca, unha onda que traía dúas correntes simultáneas: INDEPENDENCIA e XUSTIZA SOCIAL. Esa foi o 25-N "La voluntat d'un poble". Tres organizacións políticas, ERC, ICV-EUiA e CUP, ascenderon como a escuma das ondas combinando en diferentes graos eses dous ingredientes imprescindíbeis que unha gran parte da sociedade catalá pedía a berros. Tres organizacións políticas, ERC, ICV-EUiA e CUP, ascenderon como a escuma das ondas combinando en diferentes graos eses dous ingredientes imprescindíbeis que unha gran parte da sociedade catalá pedía a berros Ah, si, e logo están os partidos españolistas (PP, PSC e Ciutadans). Todo o meu respecto para as súas votantes. Ningún para a maquinaria mediática española, que quere vender como unha victoria o resultado do tripartito unionista a pesar de que perderon un escano con respecto ao 2010. Señores de El Mundo, El País, La Razón, ABC: por moito que Wert tente destrozar a educación española, de momento aínda sabemos sumar e restar. A soberanía de Catalunya reside nas cidadás de Catalunya: 87 diputadas. A soberanía de Catalunya reside nas cidadás de España (?): 48 diputadas.


Summary: Milleiros de persoas percorreron as rúa de Compostela na convocatoria unitaria dos sindicatos para exixir un Plan de restruturación que elimine os despedimentos en Novagalicia Banco.

Para moit@s foi a primeira gran manifestación do sector da banca en Galiza. Milleiros de persoas ocuparon por unhas horas primeiro a Alameda e logo as rúas da capital galega para protestar polos despedimentos anunciados por Novagalicia Banco para este mesmo ano. Convocados por CIG, CC.OO., Csica, UGT, CGT e ASCA, contou tamén coa presenza dunha delegación do BNG e tamén de afectad@s polas preferentes. "Denunciamos o que pode ser a culminación do expolio do aforro galego", declarou o portavoz nacionalista Francisco Jorquera antes do comezo da manifestación, "exiximos a derrogación deste plan de reestruturación, é necesaria outra estratexia distinta a socializar as perdas e logo vender a prezo de saldo a inversionistas privados". Ao inicio da manifestación estaban representantes dos sindicatos deste sector. Clodomiro Montero, secretario da CIG-Banca, apuntaba unha das causas que levaron a esta situación. "O rescate bancario ao final leva consigo unha reestruturación de entidades que perxudica a todos, aqui hai desde xente da Obra Social até afectados polas preferentes". Desde a saída na Alameda até a Praza das Praterías a choiva compañou os berros de indignación d@s participantes. "Feijóo, non foi fusión que foi demolición", "Somos traballadores e non estafadores" e "Menos imposición, negociación" eran algúns dos que se podían escoitar. Algunhas das persoas que participaron na manifestación acudiron en solidariedade. Foi o caso dun ex-traballador dunha das caixas fusionadas que se prexubilou en 2009 despois de 33 anos traballando nunha oficina en Compostela. "Estou aquí polo meu fillo. É unha irresponsabilidade política e dos directivos que deberían dimitir todos e buscar tecnócratas para que dirixan a operación". Ao seu carón estaba o seu fillo, traballador nunha das oficinas da cidade que non quixo opinar. "Temos presións para non falar agora que queren despedir á xente". "Estamos unidos para dicirlles que non nos enganan, os bos e xenerosos dos que fala o noso Himno pedimos xustiza, traballo, dispoñer dos nosos aforros e que se devolvan os beneficios do Banco para a súa obra social" Outras persoas fixeron moitos quilómetros para manifestarse. Dámaso, do concello ourensán de Manzaneda, pensa que as decisións de Feijóo e Castellanos "son unha desfeita". Traballa nun municipio pequeno onde a súa é a única entidade financeira. "Pecharon as de San Xoán de Río e Chandrexa de Queixa e hai un ruxe-ruxe de que podemos pechar nós tamén mais a xente non o sabe". Sinala que a xente do rural non está de acordo co peche da oficina posto que terían que ir a Trives. "Funden o rural". Manifesto "Estamos nunha manifestación histórica que aglutina a soberanía financeira de Galiza". Xurxo Souto comezou deste xeito a lectura do manifesto que reivindicaba a Obra Social das caixas galegas. Chovía nunha Praza de Praterías ateigada de manifestantes que chegaban até a mesma Praza Galiza. "A Obra social significou unha oferta chea de boas ideas, con axudas a profesionais de todas as áreas", sinalaba o músico e locutor. Após, continuou coa lectura o actor Gonzalo Rei Chao. "Os mercaderes que nos gobernan hoxe sempre quixeron que desapareceran as caixas, sempre buscando o seu beneficio". No manifesto salientábase a socialización das perdas e a privatización dos beneficios. "O rescate acabará nos petos dos accionistas privados". As exixencias d@s manifestantes quedaron ben clariñas. "Estamos unidos para dicirlles que non nos enganan, os bos e xenerosos dos que fala o noso Himno pedimos xustiza, traballo, dispoñer dos nosos aforros e que se devolvan os beneficios do Banco para a súa obra social, os féridos e duros son os que queren impoñer máis de 2.500 despedimentos". Rematou a lectura co anuncio de convocatoria dunha folga en todas as oficinas de NGB do país para o vindeiro día 21 de xaneiro.


Summary: O territorio galego sitúase en risco alto de transmisión segundo o novo semáforo Covid do Ministerio de Sanidade ao superar os 300 casos por 100.000 habitantes a 14 días.

A Galiza supera os 9.000 casos activos de Covid tras rexistrar 668 novos contaxios. Segundo recolle o último informe epidemiolóxico divulgado pola Consellaría de Sanidade, en todo o territorio hai 9.028 infectadas polo coronavirus, 3.600 máis que hai unha semana e 437 máis que o último día. Polo que respecta aos pacientes hospitalizados, a ocupación derivada da Covid aumenta até os 246 doentes, nove máis que os anotados hai 24 horas. Nas unidades de coidados intensivos os hospitais galegos non rexistran cambios. Manteñen 35 persoas ingresadas. A presión sobre lixeiramente noutras áreas, onde se recuperan 211 pacientes. Perto de 8.800 permanecen en seguimento no seu domicilio. Por áreas sanitarias, as de Ourense, A Coruña, Santiago, Lugo e Pontevedra experimentan unha leve repunta. A presión non muda en ferrol e descende un pouco en Vigo. Contaxios e incidencia Con respecto á última xornada, o Sergas informa dun descenso no número de contaxios e tamén das PCR realizadas, en plena ponte festiva de decembro. Notificou unha trintena menos que o último día. En total, 668, 174 máis que hai unha semana. Dos novos positivos rexistrados, Vigo anotou 190; Ourense, 156; Pontevedra, 129; A Coruña, 76; Lugo, 47; Santiago, 41, e Ferrol, 29. Na última semana a media diaria de novos contaxios sitúase en 775, cifra que reflicte unha suba continuada desde primeiros do mes de novembro e que sitúa as áreas sanitarias de Vigo e Ourense á cabeza de novas infeccións e tamén de casos activos, con 2.711 e 2.241 respectivamente. A taxa de positividade mantrense afastada do limiar fixado pola OMS para dar por controlada a pandemia e a transmisión comunitaria do virus. Na última semana sitúase por riba de 10%. Pola súa banda, a razón de taxas para o conxunto do territorio queda por debaixo de 2, coa área sanitaria de Pontevedra só por riba desta marca que reflicte o número de contaxios por cada caso activo. A incidencia acumulada a 14 días na Galiza supera os 325 casos, o que sitúa a comunidade en risco alto de transmisión. Desde o inicio da pandemia faleceron con coronavirus 2.682 persoas, tras notificar Sanidade unha nova vítima, unha muller de 91 anos con patoloxías previas que morreu o pasado 5 de decembro no Complexo Hospitalario de Pontevedra.


Summary: Eis o Sermos 161. Unha capa a falar do presente do ensino público, do presente da investigación científica levada a cabo por mulleres, das posibilidades actuais de contarmos cun grupo parlamentar propio. Ciencia e soberanía unidas por un sistema educativo galego, público, laico, gratuíto e democrático. Alicerces sobre os que asentar o futuro

Mais tamén do futuro, algo escuro e borroso que se adiviña na parte alta dereita da foto central, nesas siluetas que parecen teren medo de avanzaren, de saíren da sombra, coa man tapando a boca, a semellanza, quen sabe, do que o actual sistema educativo fai coa nosa lingua. Ou será que se asustan da imposibilidade de aprenderen desde aquí, desde nós. Tamén acabará sendo sombra, pura silueta engulida polo sistema a criatura do primeiro plano? Futuro algo escuro e borroso de se manteren as actuais liñas de cortes e privatizacións que o Goberno do Partido Popular está a levar adiante. Cortes en persoal, en comedores, en libros e material escolar que desfiguran un pouco esa "escola feliz" que anuncia a mochila da crianza que avanza decidida, agarrada fortemente á man adulta que a conduce, afastándoa desa fenda que parece abrirse no chan. Esa fenda que representa o constante peche de unidades no ensino público e o incremento no privado ou o constante retroceso do ensino en galego promovido polo decreto de plurilingüísmo. Fenda política e ideolóxica que o PP introduciu no sistema. Asinantes do semanario E xa está ben por hoxe. Anímense a ler o Sermos 161, fáganse asinantes do semanario e pensen que, de continuaren as cousas así, se cadra en vez de fotos como esta, teremos que estar a comentar a ben coñecida estampa de Castelao que ten como pé: Non quero ir porque o escolante pégame e a escola cheira que fede.


Summary: Coa crise caen os salarios, mais aumentan as rendas empresariais. Os salarios d@s galeg@s reducíronse pouco a pouco desde 2010 ao tempo que as rendas empresariais aumentan (por volta dun 5% nun ano). Imaxe clara dunha crise que non bate en todas as persoas por igual.

A queda de emprego provocou que as e os asalariad@s perdan 25.842 millóns de euros neste exercicio, entrementres os empresarios recuperan por volta de 12.000 millóns. A fenda entre ambos os dous sectores é de perto dei 38.000 millóns. Durante este ano a renda salarial descendeu en máis de 16.800 millóns de euros. En termos relativos, un retroceso de 5,1%. De forma paralela, as rendas empresariais recuperáronse ao longo dos tres primeiros trimestres, cun aumento do 2,64%. En estudos como '2011: Un mal ano para o emprego', elaborado pola secretaría de apoio técnico do Gabinete de economía da Confederación intersindical galega, chaman a atención sobre unha circunstancia: a actividade económica (e o lucro empresarial) continúan medrando. Desigualdade Hai crise, si, un feito que ten a súa principal constatación no desemprego (por volta de 270.000 persoas na Galiza nesta situación, cunha taxa de incremento por riba mesmo da media estatal en diversos sectores). Mais, como se constata no mencionado estudo, "menos traballadoras e traballadores realizan un traballo maior (cae o emprego, medra a actividade económica, polo tanto aumenta a denominada produtividade aparente -dividir a produción entre o número de traballador@s- do traballo), cuxa plusvalía acumula integramente o capital".


Summary: Os traballadores confésanse "cansos" dos rumores. "Estamos moi desmoralizados" polas "continuas novidades que lemos sobre a empresa. Xa non nos fiamos de nada". A Xunta exculpa ao seu representante do Comisión de Control das indemnizacións de Pego, Gorriarán ou De Paredes.

No baile das fusións non falta parella para Novagalicia Banco. Cunha cota de mercado incomparable (superior ao 45% en Galicia, moi por riba do que ten calquera caixa ou banco nunha comunidade), a adquisicón da empresa que preside José María Castellano está na axenda de, cando menos, tres firmas: BBVA, Banco Santander e La Caixa. Plans en panos de papel, sen confirmación, pero que "circulan" como no seu día ocorreu coa pretensión de Julio Fernández Gayoso de deixar a un lado Caixa Galicia para unirse a Banca Cívica nun SIP (ou fusión fría). No sector fálase, dentro da empresa fálase... Pero os movementos serán formalizados "co tempo". "Hai moitas cousas por decidir e non só no que ten que ver co futuro de Novagalicia Banco en particular", apuntan fontes financeiras consultadas por este diario. "Oficialmente hai unhas semanas de prazo para presentar plans de fusión, pero o Banco de España ou o Goberno teñen que dar seguridade ás entidades que se fagan cargo das máis débiles". "Hai moitas cousas por decidir e non só no que ten que ver co futuro de Novagalicia Banco en particular" "Facerse cargo" é case un modismo se se pregunta aos máis coñecedores das vísceras do sector financeiro estatal. "O ministro Luis de Guindos falou en rolda de prensa de sacar ao mercado as entidades nacionalizadas", lembra un analista, que non quere aparecer citado nesta nova. "Iso foi así, o Estado puxo máis de 2.400 millóns para capitalizar esa empresa", engade. Castellano conta con ter de prazo ata setembro para evitar a poxa. NGB ten, a maiores, outro problema: o saneamento do seu balance pola exposición inmobiliaria: 2.340 millóns de euros máis. "Desde o principio se falou que ían sobrevivir só as entidades máis fortes". E NGB, malia ser robusta en Galicia, ten moitas debilidades. Nacionalizada polo Estado, precisa atopar investidores que confíen en plans a longo prazo en plena seca de capital, cunhas perspectivas de futuro negras para a economía española e cunha imaxe moi deteriorada polas millonarias indemnizacións que percibiron José Luis Pego, Gregorio Gorriarán, Óscar Rodríguez Estrada e Javier García de Paredes. "A denuncia social polas participacións preferentes tampouco axuda", comparte un extraballador da sede de Vigo, agora trasladado á rede de oficinas. A intención de De Guindos de subhastar NGB "o antes posible" coincide moito coas demandas de González As mesmas fontes consultadas chaman á atención sobre a figura de Francisco González, presidente galego do BBVA, moi próximo a Mariano Rajoy. Desde o inicio da reestruturación financeira española (finais de 2009), reclamou de Moncloa máis celeridade para reducir o mapa de entidades (ata 45 operaban nesas datas). Asemade condenou de maneira reiterada os prazos "longos" que, ao seu entender, tiñan as caixas que recibiran préstamos do Estado, ben con cuotas participativas (FROB 1) ou por accións (FROB 2). A intención de De Guindos de subhastar NGB "o antes posible" coincide moito coas demandas de González. O BBVA ten unha notable presenza en Galicia, eliminada xa a competencia de Banco Pastor (absorbido por Banco Popular). La Caixa NGB é, para comprender esta nova sucesión de rumores, unha das entidades máis apetecibles. Con case tres millóns de clientes, a morosidade dos particulares galegos non chega ao 2% cando a media da banca supera o 7,5%. A taxa de dubidosos de Novagalicia Banco elévase por riba da media a causa da excesiva exposición ao sector da construción. A rede de sucursais en Galicia, tanto nas cidades como nas comarcas e rural, fan de NGB un xigante ao que se lle crebaron os pés de pisar estadas pouco firmes. "A operación de La Caixa salta de novo cando se fai inviable unha alianza con Bankia", apuntan as mesmas fontes financeiras consultadas por Praza para esta nova. Iso si, non descartan que a compañía que preside Isidre Fainé (tamén máximo dirixente da patronal de caixas) opte por outras alianzas. "Gañaría un terzo de clientes e sería líder en Galicia sempre e cando tivese o respaldo do Estado", se cadra mediante un esquema de protección de activos. En canto a Banco Santander, a firma que comanda Emilio Botín "sempre está aí". Líder en España e unha das principais entidades de crédito do mundo, está en disposición de aproveitar o río revolto. O Santander non ten boa cota de mercado en Galicia. Fronte a toda esta sucesión de díxome-díxomes, os traballadores confésanse "cansos". "Levamos con problemas desde 2009", din desde Vigo os que aínda critican a fusión galega. Aínda permanece esa sensación de "fracaso do músculo vigués" e da "crise inducida". "Metéronnos cunha entidade enferma", sorprende este traballador da rede. A exposición inmobiliaria tamén era moi elevada en Caixanova, e era, en calquera caso, unha entidade cun tamaño insuficiente.


Summary: O outro condutor que viaxaba no tren sinistrado en Angrois prestou declaración esta segunda feira durante dúas horas

O segundo maquinista declarou perante o xuíz instrutor do caso Alvia esta segunda feira. No seu testemuño o outro condutor do tren sinistrado na curva da Grandeira (Angrois) o pasado 24 de xullo afirmou que a sinalización do traxecto era suficiencte pois existe unha sinal avanzada que indica a redución de velocidade perante a proximidade da curva e tres balizas, apuntou, que alertan poucos metros antes a chegada desde mesmo sinal. Aliás, subliñou que a distancia de freado precisa para ese tipo de comboios é de 4 quilómetros. O maquinista recordou que para conducir un tren das características do Alvia Madrid-Ferrol @s profesionais deben estar en posesión da súa licenza mais tamén dunha acreditación obtida a través dunhas probas específicas. Pola súa banda, o garda de seguridade que tamén viaxaba no tren sinistrado confirmou que a chamada telefónica entre o maquinista e interventor de Renfe rematou dez segundos antes de se producir a saída da vía. Segundo o traballador, practicamente non lembra o acontecido.


Summary: AGE afirma que foron varios familiares os que trasladaron a súa preocupación e malestar pola "falla de interese demostrada polos responsábeis" da administración galega

Alternativa Galega de Esquerda denuncia nun comunicado "o abandono ao que a Xunta ten sometidos aos familiares dos feridos do accidente de tren en Angrois que tiveron que se trasladar a Santiago para atender aos seus durante o seu ingreso hospitalario". "Os familiares dos feridos no accidente teñen que facer fronte os importantes gastos que supón o seu desprazamento ata a nosa comunidade unicamente coas cantidades que as distintas aseguradoras lles ofrecen" Sinalan desde AGE que foron os propios familiares os que "trasladaron a súa preocupación e malestar aos deputados da formación pola falla de interese demostrada polos responsables da administración que a día de hoxe nin tan sequera se molestan en saber cal é a súa situación para tratar de buscar unha solución as súas necesidades de hospedaxe e demais gastos de estancia". A coalición parlamentar considera que a realidade é que "existe un déficit de atención pública dos familiares dos feridos no accidente que teñen que facer fronte aos importantes gastos que supón o seu desprazamento ata a nosa comunidade unicamente coas cantidades que as distintas aseguradoras lles ofrecen, cartos insuficientes na maioría dos casos e que unha vez se supera a cantidade estipulada vense na obriga de adiantar os cartos que despois terán que reclamar se os queren recuperar".


Summary: A RAG organiza hoxe en Pontevedra a VI Xornada de Onomástica, que reunirá especialistas en distintos ámbitos para profundar no patrimonio toponímico do país.

A VI Xornada de Onomástica Galega reúne este sábado no Museo de Pontevedra especialistas de distintos ámbitos que profundarán na toponimia a través do Camiño de Santiago. O encontro, organizado pola Real Academia Galega (RAG), rematará cunha mesa redonda na que se debaterá sobre o liderado que o país pode asumir "no eido da investigación onomástica". Víctor Fernández Freixanes, presidente da RAG, salientou que os nomes de lugares e das persoas "teñen a crónica da nosa identidade e a memoria da nosa historia". Por iso, "estudalos e coñecelos é unha maneira de viaxar polo que somos e, sobre todo, polas raíces do que somos, que tamén é un modo de pensar e entender o que queremos ser". "O Camiño de Santiago é un capítulo da nosa historia fundamental para a comprensión da identidade de Galicia. Na súa toponimia e no propio nome de Santiago polo mundo adiante podemos seguir o que significa un episodio tan representativo da nosa identidade colectiva", engadiu Freixanes. Pola súa banda, a deputada de Lingua da Deputación de Pontevedra, María Ortega, destacou que esta xornada é "unha oportunidade para reivindicar que a nosa lingua amosa a nosa forma de ser e estar na nosa terra, e tamén alá onde chegamos fóra das nosas fronteiras". Luz Méndez, académica correspondente da RAG e unha das coordinadoras do evento, expuxo: "Reflexionaremos sobre como podemos facer do Camiño e da Galiza un elo vertebrador e de impulso dos estudos europeos neste campo, desde a posición de destino final das rutas europeas". Palestras O primeiro debate da xornada versará sobre a orixe do nome de Santiago, e correrá a conta de Pilar Cagiao, profesora de Historia de América na Universidade de Santiago de Compostela (USC), e Sandra Beis, profesora do IES da Illa de Arousa. A partir das 13 horas será a quenda de María Carmen Liñares e Xano Cebreiro, docentes do CEIP Agro do Muíño e do IES Milladoiro (Ames), que exporán as experiencias didácticas desenvolvidas en ambos os centros no que atinxe á toponimia do Camiño. Na xornada de tarde, José María Anguita, da área de Filoloxía Latina da USC, ofrecerá un achegamento á toponimia do 'Códice Calixtino' a través das páxinas do 'Liber sancti Iacobi', que data do século doce. Finalmente, Luz Méndez moderará a mesa redonda sobre o papel da Galiza como impulsora dos estudos toponímicos sobre o Camiño, coa participación de Valentín García, secretario xeral de Política Lingüística; Eduardo López Pereira, membro da Academia Xacobea; Cristina Sánchez Carretero, antropóloga do Instituto de Ciencias do Patrimonio do CSIC, e o académico correspondente Gonzalo Navaza.


Summary: O Museo de Pontevedra localizou o pasado marzo estes orixinais que formaban parte dunha colección particular e que estaban desaparecidos desde 1924. Poderán verse na exposición 'Meu Pontevedra' que se inaugura mañá neste museo.

Desde 1924 non se volveron ver expostas as estampas que conforman o Álbum Nós de Castelao e desde a década de 1930 perdérase a pista do seu paradoiro. Grazas ao traballo de investigación do equipo técnico do Museo de Pontevedra, os debuxos orixinais foron localizados nunha colección particular o pasado mes de marzo e serán expostos no marco da mostra 'Meu Pontevedra', que mañá terza feira abre as súas portas ao público. "Á alegría de atopar o Álbum Nós súmaselle que coincida co centenario da chegada de Castelao a esta cidade" sinalou Ángeles Tilve, unha das artífices deste achado e unha das comisarias da mostra que mañá se inaugura no Sexto Edificio do Museo. A mostra, que toma o título dun texto escrito polo propio Castelao rememorando os tempos nos que viviu en Pontevedra, foi presentada esta mañá polo deputado provincial de Cultura e Lingua, Xosé Leal, que estivo acompañado polo director do Museo, Carlos Valle, e polos dous comisarios, Ángeles Tilve e José Manuel Castaño. "Será unha mostra histórica" asegurou o director do Museo en referencia ao fito de poder expoñer noventa e dous anos despois os orixinais do Álbum Nós. Sobre este achado, Valle manifestou que "espero que o feito de que poidamos exhibir os orixinais sirva para reparar a honra de persoas que durante décadas foron acusadas de ocultar, mesmo de secuestrar, estes orixinais". Entre as persoas mencionadas como as máis damnificadas por este tipo de acusacións ao longo da historia sinalou especialmente a Sánchez Cantón, o primeiro editor do Álbum. Segundo explicaron tanto o director como os comisarios, o Álbum Nós "é parte dunha colección particular que procede dun regalo feito polo propio Castelao". Os orixinais contarán cunha sala exclusiva no marco da mostra e constitúen unha parte esencial na proposta expositiva, que abarca entre os anos 1916 e 1936. Deste xeito, esta nova exposición recolle o final da anterior, 'Castelao Artista', que remataba cos bocexos das estampas deste álbum. As tres salas de exposicións do Sexto acollen en diversos bloques temáticos e cronolóxicos "o carácter multifuncional e poliédrico de Castelao", segundo palabras de Valle. Unha sala amosará a relación do autor coa cidade, "á que el buscou vir porque xa tiña relación con algúns persoeiros pontevedreses do momento e porque lle gustaba o ambiente cultural que aquí había" asegurou Ángeles Tilve. As demais salas atenderán á faceta literaria do autor, así como á de caricaturista, poderán verse as súas colaboracións na prensa galega e madrileña do momento, e diversos documentos gráficos amosarán a súa evolución ideolóxica e política. "Para calquera visitante que viñera ver a mostra 'Castelao Artista', a daquel Castelao que quería ser artista e pintaba grandes óleos, agora poderá ver a evolución ideolóxica, nunha etapa na que entra a formar parte das Irmandades da Fala, que reflicte na súa obra a problemática da Galiza rural, e que amosa a esencia do mundo campesiño e mariñeiro" sinalou José Manuel Castaño. O comisario tamén incide na faceta política e na relación coa cidade "non houbo ningún outro lugar onde Castelao pasara tantos anos da súa vida coma en Pontevedra e é aquí onde se converte no líder político que na actualidade todos recoñecemos na súa figura". É a época na que ademais de formar parte das Irmandades da Fala, tamén colabora co Seminario de Estudos Galegos, participa na Coral Polifónica e forma parte da 'Sociedad Arqueológica de Pontevedra", organización esta última que promovería a fundación do Museo de Pontevedra. 'Meu Pontevedra' será inaugurada na data simbólica do 28 de xuño, día do plebiscito do estatuto de autonomía de 1936. Permanecerá aberta ao público no Sexto Edificio do Museo de Pontevedra até o 11 de setembro. Entre todos os simbolismos escollidos, os comisarios tamén mencionaron que o debuxo do cartaz da mostra corresponde aos soportais da Praza da Ferraría, que Castelao realizou para inmortalizar a vista que tiña desde a ventá do seu despacho.


Summary: Unha proposta veciñal valora establecer unha zona da capital irlandesa como gaélicofalente.

O Peers Centre de Dublín -en gaélico Baile Átha Cliath-, a capital de Irlanda, acolleu unha xuntanza de colectivos e movementos na que se valorou a conveniencia de que determinados barrios de Dublín sexan considerados como gaélicofalantes, impulsando que nos mesmos sexa a lingua propia da illa a predominante en todos os ámbitos. A idea parte do movemento Misneach (afouteza, en gaélico), creado en 2013 por Aindrias Ó Cathasaigh e Feargal Mac Ionnrachtaigh entre outros, co mesmo espírito que Misneachd, un grupo homónimo en Escocia formado en 2016 e que pulan pola recuperación do gaélico. A proposta conciliou apoios mais tamén rexeitementos. Defensores do gaélico consideran "inviábel" esta proposta e critican que sexa restrincir unha lingua nacional a un "guetto". Os partidarios, porén, vena como un paso para que o gaélico gañe presenza no espazo urbano, onde apenas existe para alén de certas rotulacións e sinalizacións oficiais. Falantes En 1840 o 90% de Irlanda falaba gaélico. Na actualidade, apenas 80.000 persoas en toda a illa afirman falar gaélico a diario (sen contabilizar os estudantes dese idioma). Se ben hai enquisas que indican que por volta dun millón setecentos mil habitantes din que teñen coñecementos como para poder falar o irlandés desde organizacións de defensa do idioma relativizan esa cifra: "É máis ben un indicador de boa vontade", teñen afirmado desde a Liga gaélica. Dentro da illa, a situación máis precaria é nos seis condados baixo dominio de Reino Unido, a zona coñecida como Ulster ou Irlanda do Norte. Na mesma é onde están as porcentaxes máis baixas de coñecedores e falantes de gaélico. A oposición durante décadas dos protestantes a calquera mínimo avanzo en dereitos lingüísticos mantivo o irlandés sometido a unha especie de 'apartheid'. "Lingua de leprosos" cualificou o reverendo Ian Pasley, máxima figura do unionismo, ao gaélico.


Summary: A Compañía de Radio Televisión de Galicia implanta unha normativa pola que se faculta para revisar as mensaxes de e-mail dos seus traballadores e traballadoras e os sitios web que visitan. A dirección veta, ademais, o acceso ás instalacións da empresa pública con ordenadores ou tabletas.

Son tempos convulsos para os medios públicos. A crise económica e as medidas de recorte puxeron o foco sobre as radios e televisións autonómicas como presuntas responsables de parte dos males do erario, chegando a casos extremos como o peche de Canal 9. Neste contexto, boa parte do persoal da Compañía da Radio Televisión de Galicia (CRTVG), en pleno proceso de conversión en corporación, aposta dende hai tempo por combinar a defensa pública do modelo de comunicación pública coa denuncia de "manipulación" informativa a través de iniciativas como Eu non manipulo. Este é o pano de fondo ante o que chega a "normativa de usos dos sistemas de información" da CRTVG, unha case de regulamento de réxime interno que inclúe, entre as súas medidas máis rechamantes, a posibilidade de que a compañía inspeccione o correo electrónico do seu persoal. O pasado día 10 o director xeral do ente, Alfonso Sánchez Izquierdo, asinou unha normativa inédita ata o momento, segundo confirman fontes do persoal consultadas por este diario. O documento, ao que tivo acceso Praza Pública, preséntase como a vía para cumprir dous obxectivos aparententemente tan inocuos como "protexer a información da organización e o bo desenvolvemento da súa actividade", ademais de "respectar a lexislación vixente" e afecta tanto ao persoal da compañía como, "cando así se acorde", a "calquera terceiro (ou aos seus empregados) que colabore, con independencia do tipo de contrato". Non obstante, entre os traballadores e traballadoras xorden voces que observan unha vontade "represiva, de meter medo". A dirección do ente "resérvase o dereito de monitorizar" as mensaxes de correo electrónico e os sitios web que visitan os traballadores e traballadoras Segundo esta normativa a "única finalidade" do correo electrónico do persoal da casa é "a realización de actividades que estean directamente relacionadas coas funcións do posto de traballo". Para, teoricamente,"comprobar o cumprimento desta e doutras normativas", a CRTVG "resérvase o dereito de revisar as mensaxes de correo electrónico dos usuarios da rede corporativa", isto é, do persoal. Os correos serán lidos e, en caso de atopar "mensaxes en cadea ou de tipo piramidal" ou "correos a foros de discusión, listaxes de distribución e/ou grupos de noticias que comprometan a reputación da CRTVG", executarase unha sanción. Esta mesma "monitorización" poderase realizar con "calquera sesión de acceso a Internet", polo que a dirección do ente poderá coñecer que sitios web visitan os traballadores e traballadoras. Neste caso, o obxectivo oficial é certificar que o uso de internet "se limita aos temas directamente relacionados" cos "cometidos do posto de traballo" e que non se introducen na rede "contidos obscenos, inmorais ou ofensivos e, en xeral, carentes de utilidade para os obxectivos da CRTVG". Veto aos equipos informáticos As novas restricións da dirección da Televisión de Galicia e da Radio Galega non só afectan aos contidos, senón tamén aos aparellos electrónicos a través dos que se consultan. Partindo da base de que a propia compañía lle proporciona ao persoal os dispositivos que precisa para realizar o seu traballo, a empresa veta "a entrada ás instalacións de equipos informáticos externos, tales como ordenadores portátiles, discos duros, netbooks, tabletas ou calquera outro dispositivo alleo á propiedade ou titularidade da CRTVG que non fose previamente autorizado". A compañía impide que o persoal acceda ás instalacións da compañía cun ordenador ou unha tableta de seu Mentres que o documento asinado polo máximo responsable dos medios públicos xustifica as novas normas polo contexto tecnolóxico, que "incrementa sensiblemente o risco de roubo ou fuga de información da organización", parte do persoal coida que as regras se impoñen para "reprimir pasos que se deron ultimamente", caso por exemplo da "denuncia da manipulación informativa". Cos sindicatos en plena negociación do convenio colectivo -período no que non poden convocar mobilizacións-, as fontes consultadas sinalan que os representantes do persoal xa pediron unha xuntanza urxente coa dirección, tanto para coñecer "a motivación" da nova norma como para aclarar aspectos tan concretos como "se non podemos utilizar un iPad pero si un smartphone" ou se se vetan ambos, cuestión que "mesmo entorpece o traballo diario". Eu non manipulo, blog do persoal da CRTVG


Summary: Unha axuda para que aquerlas persoas que viven nel e que, ademais doutras actividades, se comprometan a custodiar e presevar o territorio.

O BNG presentou esta quinta feira a súa candidatura por Lugo nun acto que contou coa cabeza da lista nacionalista por esta circunscricón, Olalla Rodil, e da portavoz nacional, Ana Pontón, que na súa intervención falou do despoboamento e avellentamento do rural como un dos problemas aos que dedemos facer fronte como país. O abandono do rural, indicou, ten múltiples consecuencias, desde a perda de sectores produtivos aos incendios, de aí a importancia por "fixar poboación". E para ese obxectivo desde o BNG teñen claro que hai que actuar en diferentes campos, como a dotación de servizos até os prezos dignos para o leite. E enmarcada nesta dinámica, Pontón falou do "contrato sustentábel", que cualificou como "unha axuda para aquelas persoas que vivan no rural e, ademais da actividade agraria ou a que desenvolva, se comprometen a preservar e custodiar o territorio". Puxo como exemplo de proxectos que pulan polo rural e benefician á veciñanza o que se desenvolve no concello de Muras, gobernado polo BNG, e polo cal o ser produtor de enerxía reverte positivamente nos recibos que pagan as e os veciños pola luz. Cambios Faise necesario, apuntou, "abrir un tempo novo no país" e para iso "non valen parches nin un simple cambio de xestores", sendo necesario "cambios estruturais para que Galiza sexa dona do seu futuro" e poder deseñar políticas económicas e sociais en base aos interese e necesidades dos galegos. "Estamos nun momento ilusionante", asegurou, "podemos abrir unha nova etapa para Galiza e o BNG será o motor do cambio político". Unha afirmación que fixo ao tempo que apontaba que o nacionalismo ten "programa e equipo" para gobernar este país. A cabeza de lista do BNG pola provincia de Lugo, Olaia Rodil afirmou que o BNG representa "unha alternativa distinta á Galiza que nos deixa o Partido popular durante estes sete anos e medio".Defendeu outro modelo de financiamento "máis xusto para Galiza" e que as persoas que vivan na Ribeira de Piquín, en Quiroga, ou en Ancares teñan as mesmas oportunidades que as que viven na cidade de Lugo. "Queremos deixar de ollar para o noso monte con medo" e para iso é necesaria unha ordenación territorial e unha política para o monte como recurso deixando fora o eucalipto, mobilizando terras fronte os propietarios absentistas e sobre todo, a intervención pública para previr incendios en inverno.


Summary: Os dados de movemento natural de poboación do IGE do III Trimestre de 2018 reflexan esas variacións a respecto do rexistro do mesmo trimestre de 2017.

Os nacementos caeron en 13% e os falecementos aumentaron en 0,96%. Son datos do movemento natural de poboación de Galiza correspondentes ao terceiro trimestre de 2018 e que esta sexta feira publicou o Instituto Galego de Estatística (IGE). Nese período naceron 4.208 crianzas e faleceron 7.066 persoas. Unha fenda importante. Segundo as proxeccións de poboación a curto prazo elaboradas polo INE, Galiza perderá 230.722 habitantes no período 2016-2031, o que supón unha diminución de 8,5%. Por provincias, en Ourense e Lugo daranse as maiores perdas en termos relativos (12,6% e 11,3% da poboación respectivamente). O informe Indicadores Urbanos do INE (Instituto Nacional de Estatística) elaborou unha listaxe coa porcentaxe que representa a poboación nova a respecto da total entre as 136 principais cidades do Estado español. A proporción de poboación de cero a 14 anos que vive nas cidades galegas é das máis baixas entre as urbes do Estado español. Ferrol lidera ese ranking. Na cidade departamental só 10,8% dos seus habitantes teñen menos de 15 anos.


Summary: O ministro de Interior, Fernando Grande-Marlaska, négase a comentar as imaxes de RTVE.

Un equipo de cámaras de Radio Televisión Española (RTVE) captou o momento no que varios axentes policiais agrederon brutalmente coas porras un mozo migrante que pretendía cruzar a verxa de Melilla. Nas imaxes pode verse como un grupo de cinco ou seis membros dos corpos e forzas de seguridade do Estado español golpean en varias ocasións as costas e a cabeza do mozo até reducilo no chan, sen que este faga maior esforzo que o de defenderse da malleira. 📺 Estas dos últimas jornadas en #Melilla con los dos saltos a la valla nos están dejando imágenes cómo estas. @rtvenoticias pic.twitter.com/baATJZA8zt— RTVEMelilla (@RTVEMelilla) March 3, 2022 O mozo, de orixe africana, era unha das 2.500 persoas que intentaron cruzar o paso fronteirizo que o Estado español ten instalado na cidade de Melilla. Nun primeiro momento, a delegación do Goberno español no termo autonómico denunciara a "suma violencia" que empregaran os migrantes contra os axentes da Policía española, mais as imaxes captadas por RTVE desminten este relato, e mostran como eses mesmos axentes actuaron en todo momento de xeito desproporcionado contra persoas indefensas e en evidentes malas condicións físicas. Os cámaras do ente público tamén gravaron outros dous vídeos. Nun deles pode verse como trasladan outro mozo migrante entre varios policías, sen que este mostre ningún tipo de resistencia nin da violencia que denunciou o Goberno español. No outro, RTVE captou varias destas persoas migrantes tombadas no chan, con evidentes signos de cansazo e feridas en pernas e brazos, froito do longo percorrido desde o seus fogares até a fronteira con Melilla e da escalada pola propia verxa. pic.twitter.com/lKNXKPhTHD— RTVEMelilla (@RTVEMelilla) March 3, 2022 Marlaska non comenta as imaxes Preguntado polos xornalistas acerca das imaxes de RTVE, o ministro de Interior, Fernando Grande-Marlaska, non só non comentou a malleira dos axentes policiais ao mozo, senón que mostrou a súa "solidariedade" cos "máis de 50 gardas civís que resutaron feridos". O ministro, que xa negou en varias ocasións que a Policía española efectúe operacións con forza desproporcionada nas verxas de Ceuta e Melilla, afirmou que "máis de 2.500 perosas intentaron saltar a verxa (de Melilla) con violencia inusitada, con ganchos e defensas máis grandes que a dos policías e gardas civís", a pesar de que as imaxes de RTVE non evidenciasen ningunha das denuncias de Marlaska. Política migratoria do Estado español As imaxes dunha nova actuación desproporcionada por parte da Policía española e a Garda Civil a migrantes africanos chega despois de que a comezos de semana o presidente do Goberno español, Pedro Sánchez, anunciase a regularización de todos os ucraínos desprazados pola ofensiva rusa no seu país, co obxectivo de que poidan acceder "canto antes" ao réxime de políticas sociais español. A medida, que xa espertou a polémica entre colectivos e plataformas contra o racismo polo feito de que o Estado español non actuara do mesmo xeito noutros conflitos semellantes, como o gran proceso migratorio da cidadanía siria por mor da guerra de 2015, chegou tamén na terza feira ao Congreso. Na sesión plenaria, o líder da extrema dereita española e candidato de Vox, Santiago Abascal, diferenciou entre os migrantes ucraínos, "que si deben ser acollidos", e os migrantes de orixe africana, que o ultradereitista xenófobo definiu como "mozos en idade militar que se lanzan as nosas fronteiras coa intención de colonizalas". Pese a que desde o Goberno español negan facer distincións entre a migración que chega de Ucraína e a que chega doutros lugares, nomeadamente África, a malleira gravada por RTVE ao mozo africano por parte da Policía española súmase á lista de actuacións visibelmente vexatorias con estes migrantes.


Summary: O número de contaxios detectados na Galiza descende até os 566. Tamén diminúe a conta dos casos activos os 13.495. Pola contra, a presión hospitalaria volve incrementarse, con 337 persoas hospitalizadas por Covid, 14 máis. A taxa de positividade sitúase na contorna de 10%.

Segundo o último balance da situación epidemiolóxica publicado pola Consellaría de Sanidade na mañá desta segunda feira, con datos até as 18 horas do domingo, os hospitais da Galicia atenden 337 persoas ingresadas polo coronavirus, 14 máis que a xornada anterior. Deles, 63 están en UCI (+2) e 274 en unidades convencionais (+12). Por áreas sanitarias, a presión hospitalaria, aumenta en todas agás nas de Ourense e Vigo, onde se mantén, e na de Pontevedra, onde descende lixeiramente. Casos activos Os casos activos de Covid-19 continúan á baixa e suman xa 11 días consecutivos de descenso. Son 13.495 as persoas coa enfermidade activa, 560 menos que o día anterior. Por áreas sanitarias, as infeccións descenden en todas, menos na de Ferrol: Vigo (-85), Pontevedra (-115), Ourense (-64), Lugo (-114), Santiago (-117), A Coruña (-85) e Ferrol (+20). A área da Coruña mantense á cabeza con 4.331 con infeccións activas, seguida da de Vigo, con 3.294; Pontevedra, con 1.417; Lugo, con 1.361; Santiago, con 1.322, e xa por baixo do milleiro, Ourense, con 832, e Ferrol, con 938. Descenden os contaxios Os contaxios de Covid-19 detectados nun día continúan por oitava xornada consecutiva por baixo do milleiro. Sanidade notifica 566 casos novos, 88 menos que a xornada anterior. Do total, Vigo suma 186; A Coruña, 143; Ferrol, 67; Lugo, 50; Ourense, 46; Pontevedra, 44, e Santiago, 40. En canto á taxa de positividade, matense na contorna de 10%, por riba da marca que estabelece a OMS de 5% para dar por controlada a transmisión. Incidencia acumulada Así as cousas, a incidencia acumulada mantén a tendencia á baixa dos últimos días. A 14 días, Galiza sitúase en 440 casos por 100.000 habitantes e a sete en 186. A área sanitaria de ferrol comparte cifras coa media galega. Ourense, Lugo, Pontevedra e Santiago melloran esta marcas mentres que Vigo e A Coruña superan estas cotas e presentan maior incidencia, de 537 e 665 a 14 días respectivamente. De feito a contorna da ría de Vigo, a Costa da Morte e a área metropolitana da Coruña son as zonas que máis localidades concentran cunha maior taxa de contaxios. Persoas falecidas As persoas falecidas diagnosticadas con Covid-19 na Galiza desde o inicio da pandemia ascenden a 2.516 despois de notificar Sanidade outras dúas vítimas mortais. Un home de 84 anos no CHOP e unha muller de 92 anos no Hospital Comarcal de Verín.


Summary: O objextivo é xuntar forzas a prol da lingua galega en vez de seguir divididos en liortas e conflitos académicos sen fin. Todas e todos ganhamos com esta estratégia. Ganham as pessoas que apoiam a normalização do galego e que usam habitualmente a norma local.

Lembro nitidamente aquele triste funcionário que autenticava os meus documentos numa sala da Junta de Galiza para uma acreditação qualquer. Lembro como se deteve surpreendido ao ler um documento com um cabeçalho no que destacava a palavra DECLARAÇÃO em grandes letras. Começou a remexer entre o resto de papeis, olhou para mim e perguntou pola tradução jurada. Durante um espaço de tempo indeterminado estivem tentando interpretar a sua pergunta. Esse mesmo funcionário acabava de autenticar-me vários certificados portugueses sem exigir-me nenhuma tradução. De súpeto, dei-me conta que aquele homem não reparara que os outros certificados estavam escritos na língua de Camões porque provavelmente nenhum sufixo ÃO ferira a sua vista. Deveu portanto pensar que estavam em galego. Diante desta situação, eu tinha duas opções: ou bem confessar-lhe que já autenticara outros documentos portugueses sem exigir nenhuma tradução, ou bem não dizer nada e voltar o dia seguinte com a tradução do documento identificado. Decidi escolher esta segunda opção pois me permitia poupar tempo e dinheiro se finalmente me obrigava a traduzir tudo o que já tinha autenticado. O egoísmo do cidadão cansado de papelada levou-me a desbotar a primeira das opções, que tinha uma compensação moral bem interessante: mostrar a un triste oficial da Xunta que traducir do portugués ao galego é un formalismo administrativo ridículo e absurdo.O objextivo é xuntar forzas a prol da lingua galega en vez de seguir divididos en liortas e conflitos académicos sen finNas últimas semanas, a Associação Galega da Língua está a lançar uma estratégia binormativista para botar abaixo muros linguísticos que levam a situações tão absurdas como a que acabei de descrever. Segundo o manifesto da associação, o binormativismo é a "coexistência, em paridade legal, de dous modelos gráficos para representar a mesma língua". Um dos modelos baseia-se na norma internacional, conhecida como portuguesa, para grafar o galego, e o outro é a norma local ou do país. Existem outros casos de binormativismo ou cohabitação amigável de duas normas em países próximos, nomeadamente Noruega e Luxemburgo, que podem servir de exemplo para análise e estudo embora as circunstâncias não sejam idênticas às nossas. A essência do binormativismo requer, como nesses dous países, que as duas normas tenham reconhecimento legal. O objextivo é xuntar forzas a prol da lingua galega en vez de seguir divididos en liortas e conflitos académicos sen fin.Eu escrevo em padrão português porque acredito que as falas portuguesas são variantes da minha língua galega, mas a estratégia binormativista não interfere neste tipo de crenças, pois trata de situar o galego por cima tanto do modelo gráfico escolhidoTodas e todos concordamos em que uma língua ou fala é muito mais do que uma norma escrita. As línguas podem grafar-se de muitas maneiras, mesmo com diferentes alfabetos. Nada nos impede escrever o galego com alfabeto árabe, cirílico ou devanagari. A grafia, no entanto, permite ligar-nos a outras comunidades que utilizam convenções gráficas similares. Eu escrevo em padrão português porque acredito que as falas portuguesas são variantes da minha língua galega, mas a estratégia binormativista não interfere neste tipo de crenças, pois trata de situar o galego por cima tanto do modelo gráfico escolhido como da filiação filogenética que cada quem decida atribuir à língua. No fundo, o binormativismo deveria conceber-se como uma aplicação natural da Lei Paz-Andrade, aprovada em 2014 por unanimidade no Parlamento da Galiza, para o aproveitamento da língua portuguesa e o fomento dos vínculos com a lusofonia. O conxunto da cidadanía galega devería ter acceso á norma portuguesa na escola, independentemente de considerarmos o portugués unha variante do galego ou unha lingua irmá mais estranxeira.Todas e todos ganhamos com esta estratégia. Ganham as pessoas que apoiam a normalização do galego e que usam habitualmente a norma localTodas e todos ganhamos com esta estratégia. Ganham as pessoas que apoiam a normalização do galego e que usam habitualmente a norma local. O conhecimento, mesmo se é apenas passivo, da norma internacional permite reforçar o léxico galego, o uso de estruturas sintáticas como o infinitivo conjugado, e o reconhecimento de muitas expressões populares galegas, quase perdidas nas nossas variedades mui castelhanizadas, que ficam vivas nas falas portuguesas e brasileiras. Mas ganham também as pessoas sem nenhuma motivação em relação à normalização da língua nem à identidade cultural e que, por motivos estritamente profissionais, podem sentir-se motivadas polo pragmatismo que supõe a aprendizagem da norma internacional.É, portanto, fundamental desenvolver a Lei aprovada no Parlamento para aproveitarmos tudo o que o português nos pode dar sendo galegosA cohabitação amigável das duas normas gráficas será mais forte quando a população galega, no seu conjunto, tenha um conhecimento passivo, não só da norma local, senão também do modelo internacional. Como xa mencionei, o coñecemento pasivo do portugués virá da aplicación da Lei Paz-Andrade nas escolas. Na miña opinión, reservando algunhas horas anuais ao ensino da lingua e cultura portuguesas nas aulas de lingua galega desde a escola primaria é posíbel formar o estudantado na competencia da lecto-escrita do portugués. É, portanto, fundamental desenvolver a Lei aprovada no Parlamento para aproveitarmos tudo o que o português nos pode dar sendo galegos: comunicar-nos com muita cumplicidade com gente de vários continentes, achegar-nos com facilidade a outras culturas lusófonas, revitalizar as falas populares mais genuinamente galegas, descastelhanizar o léxico e a morfo-sintaxe, blindar o sistema de sete vogais, facilitar os acordos económicos com países lusófonos, alargar o perfil dos que se interessam por normalizar o galego a setores tradicionalmente afastados da praxe linguística e da identidade cultural. E ganhamos tudo isso independentemente de considerarmos o português e o galego variedades diferentes da mesma língua ou duas línguas irmãs mas diferentes. O binormativismo e a Lei Paz-Andrade somam e integram. O rechaço e censura da norma internacional em âmbitos legais, prêmios literários ou no ensino da língua resta e trava o processo normalizador.


Summary: A OMS traballa para evitar a propagación aos países veciños.

O ébola, erradicado de Guinea hai cinco anos, volve a ese país africano. Confirmouno este domingo o Goberno que informou da morte de tres persoas e catro máis contaxiadas. Por este motivo as autoridades activaron novas medidas de detección e contención. O director xeral da Axencia Nacional de Seguridade Sanitaria (ANSS) guineana, Sakoba Keita, anunciou que se continuará co censo de todos os casos sospeitosos e os seus contactos en todas as localidades e que se iniciarán tres tipos de investigacións, incluída unha que "axudará ás autoridades sanitarias de N'Zerekore (foco da epidemia) a poder delimitar a zona afectada", segundo recolle Guinee News. Keita subliñou que, polo momento, as autoridades non poden asegurar exactamente de onde procedía o surto, polo que mentres transcorren as investigacións a prioridade será identificar os contactos das persoas contaxiadas, os casos sospeitosos vacinar ás persoas que estiveron expostas e interromper desta maneira a cadea de transmisión. As autoridades de Guinea teñen confianza en que a rápida distribución da vacina deteña a propagación do virus. Posíbel propagación a outros países Tras a confirmación deste novo surto, que se localiza nunha zona fronteiriza de Guinea, a Organización Mundial da Saúde (OMS) informou de que traballa coas autoridades sanitarias tanto de Liberia como de Serra Leoa. A intención é "reforzar a vixilancia comunitaria dos casos nos seus distritos fronteirizos, así como para fortalecer a capacidade de realizar probas de detección de casos e de vixilancia nos centros sanitarios". Así mesmo, a organización está a colaborar con Costa do Marfil, Malí, Senegal e outros países de risco situados na subrexión.


Summary: Ía celebrarse hoxe.

O Concello de Betanzos decidiu suspender a feira prevista para hoxe, día 16, por mor dos 6 casos de coronavirus detectados nas últimas horas. Desde o Concello solicitouse á veciñanza que se extremasen as precaucións e non desbota novas medidas en función da evolución dos casos. Tamén decidiu instalar unha carpa no centro de saúde para realizar tests. En Betanzos hai dous focos diferentes con seis casos confirmados. Catro deles pertencen á mesma familia e dous están vencellados ao rebrote da comarca de Lleida. Todos están sendo controlados en domicilio.


Summary: Unhas 3.000 persoas concéntranse desde este mediodía ás portas da sede do PP após o arquivo do expediente aberto á presidenta da Comunidade de Madrid, Isabel Díaz Ayuso, polo cruzamento de acusacións de corrupción e espionaxe sobre un contrato público de máscaras sanitarias ao comezo da pandemia.

Máis de 3.000 simpatizantes da presidenta da Comunidade de Madrid, Isabel Díaz Ayuso, maniféstanse este domingo fronte á sede do Partido Popular, na rúa Xénova de Madrid, ao berro de ' Ayuso presidenta' e portando carteis nos que piden a dimisión do presidente do partido, Pablo Casado. A mobilización, á que acudiron entre 3.000 e 3.500 persoas segundo informou a Delegación do Goberno en Madrid, arrincou pouco antes das 12 horas. As persoas participantes portan bandeiras de España e pancartas nas que se pode ler 'Casado dimisión'. Entre os reclamos, piden tamén a dimisión do secretario xeral do PP, Teodoro García Egea. As forzas de seguridade protexen a sede dos 'populares'. A concentración produciuse despois de que este sábado a dirección nacional do PP anunciase que ía fechar o expediente informativo aberto a Isabel Díaz Ayuso, despois de que achegase a información requirida sobre a contratación de emerxencia durante a pandemia, segundo lle trasladou persoalmente Casado na reunión que ambos os dirixentes mantiveron na sede nacional do partido a pasada sexta feira. O contrato da polémica A pasada quinta feira, o secretario xeral do PP, Teodoro García Egea, anunciou a apertura dun expediente informativo a Ayuso para "culminar as investigacións que se levaron a cabo" sobre o contrato de máscaras en plena pandemia no que supostamente o seu irmán tería mediado. Ademais, avanzou que o partido estudaba a posibilidade de emprender tamén accións xudiciais tras as "gravísimas acusacións, case delituosas" contra Casado. Porén, Casado trasladou á propia Ayuso que o comunicado que após achegar "a información requirida sobre a contratación de emerxencia durante a pandemia", sen dar máiis datos ao respecto, esta incorporarase ao expediente informativo que lle abriu o Comité de Dereitos e Garantías do partido "para concluílo satisfactoriamente", segundo informaron desde o PP.


Summary: "Demita ou non, Carmen Santos deixou de ser unha interlocutora válida". Así o afirma o secretario xeral do PP, Miguel Tellado, quen veta a súa homóloga de Podemos nas relacións parlamentares. Todo, por un chío no Twitter en que Santos relacionaba os populares coa violencia machista.

O PP ten vetada a Carmen Santos, secretaria xeral de Podemos, nas interlocucións do Parlamento. "Para nós está inhabilitada", apunta o secretario xeral do PP, Miguel Tellado, quen insiste en pedir a demisión da responsábel da formación de Pablo Iglesias na Galiza por un chío que vinculaba populares con violencia machista. "Hoxe todas na loita feminista. Revindicamos que non nos asasinen señores do @ppdegalicia. Politizades con pasividade", afirmaba Carmen Santos o 5 de marzo, no marco na mobilización feminista con motivo do Día da Muller. As declaracións de Tellado chegan após unha polémica entrevista de Santos no programa Galicia por Diante da Radio Galega. "Non só non se desculpou polo chío, senón que insistiu nel", considera o secretario xeral do PP, quen engade que "é indigna para o exercicio da política e desaparece para nós". A partir de agora Carme Santos, segundo Tellado, "poderá votar e intervir", pero para o seu grupo "deixa de ser unha representante do pobo de Galiza". Agrega que o PP participará nos debates en que a secretaria xeral de Podemos estea presente, pero advirte de que non haberá acordos coa súa formación cando ela exerza de interlocutora. Aliás, Tellado critica a actitude da secretaria xeral de Podemos co xornalista Kiko Novoa, "cando as preguntas non gustan, atacan [Podemos] os profesionais dos medios". E é que Carmen Santos criticoulle as preguntas ao entrevistador e denunciou a "falta de pluralismo" da Radio Galega e da TVG. Podemos Galicia, a través do seu perfil nas redes sociais, ratificou as palabras da súa secretaria xeral e tamén censurou o xornalista. Carmen Santos, pola súa banda, acusa o PP de "instrumentalizar" o seu chío sobre a violencia machista para "esconder a realidade dos recortes" da Xunta de Galiza nesta materia. Nun vídeo difundido nas súas contas nas redes sociais, a secretaria xeral de Podemos explica que quixo decidir co seu chío do 5 de marzo que "os recortes matan". Persoas próximas a Santos sempre alegaron que na mensaxe faltaba unha coma, e de aí a interpretación do PP, quen entendeu que a líder de Podemos insinuaba unha relación entre os asasinatos machistas e os populares. "Ameaza baleira" de Tellado En Marea emitiu un comunicado no que acusa o PP de utilizar "unha polémica para desviar a atención" e, ante a "ameaza baleira" de Tellado, o partido instrumental criticou a "actitude autoritaria dos populares". Aliás, censura que o PP "se faga o ofendido por un tuit" e que, á vez, "permaneza impasíbel ante o número crecente de vítimas de violencia de xénero". En apoio a Santos, o partido instrumental reiterou que é "soberana para decidir quen negocia" e "para repetir" que "os recortes teñen consecuencia na vida dos galegos".


Summary: Este club tivo que suspender a venda da nova camisola da equipa - coas cores da bandeira republicana española, co emblema dos brigadistas que conmbateron o franquismo e co lema 'No Pasarán'- ao non poder atender as miles de encomendas.

O Clapton CFC é unha equipa de fútbol amador de Londres que se distingue pola súa aposta nun deporte de base, afastado do modelo de negocio, e por asentar en base a valores como o antiracismo e o antifascismo. Recentemente para os seus partidos fóra de casa estreou unha nova equipación, creada para homenaxear as Brigadas Internacionais que combateron contra o fascismo na Guerra Civil española. A camisola ten as tres cores da bandeira republicana española, a estela de tres puntas usada polas Brigadas, as tres frechas do antifascismo e a inscrición "No pasarán" nas costas. En poucos días venderon máis de 5.000 camisolas e tiveron que parar por non dar atendido todas as ecomndas que reciben, nomeadamente do Estado español. O autor do deseño afirma que "eu quería facer algo que subliuñase a importancia do sacrifico daqueles que combateron o fascismo". As redes sociais fixeron de catapulta e en vez das 250 camisetas que o clube prevía facer tiveron que encargar máis de 5.000. O Clapton anuncia que as vendas se suspenden até a reposición dos 'stocks'. Parte dos beneficios serán entregados ao International Brigade Memorial Trust, cuxo presidente, Jim Jump, xa saudou a iniciativa. O mesmo fixo o líder laborista , Jeremy Corbyn, no Twitter, O Clapton CFC naceu dun conflito entre a afección e a administración do Clapton FC . Nos últimos anos, ressuscitaron a vitalidade no clube fundado em 1878, atraendo centos de adeptos a club, que se marca como objectivo non perder a súa identidade obreira e, así pois, reseñan, "antifascista".